b'\n_START_ARTICLE_\nHrizokola\n_START_SECTION_\nIme\n_START_PARAGRAPH_\nIme hrizokola je sestavljeno iz gr\xc5\xa1kih besed \xcf\x87\xcf\x81\xcf\x85\xcf\x83\xcf\x8c\xcf\x82 [hrisos] - zlato in \xce\xba\xcf\x8c\xce\xbb\xce\xbb\xce\xb1 [kolla] - lepilo, ker se je neko\xc4\x8d uporabljal pri spajkanju zlata. Ime je prvi uporabil Teofrast leta 315 pr. n. \xc5\xa1t..\n_START_SECTION_\nNastanek in nahajali\xc5\xa1\xc4\x8da\n_START_PARAGRAPH_\nHrizokola je sekundarni mineral, ki nastaja z oksidacijo bakrovih rudi\xc5\xa1\xc4\x8d. Spremljajo\xc4\x8di minerali so kremen, limonit, azurit, malahit, kuprit in drugi sekundarni bakrovi minerali._NEWLINE_Najpogosteje ima obliko steklaste grozdi\xc4\x8daste ali zaobljene mase ali skorje ali polnila v \xc5\xbeilah. Hrizokolo zaradi svetle barve v\xc4\x8dasih zamenjujejo s turkizom. Mineral je pogosto porozen iz zato neprimeren za izdelavo nakita. Zelo kakovostni primerki, ki so primerni za nakit, so lahko prosojni in zelo cenjeni._NEWLINE_Pomembna nahajali\xc5\xa1\xc4\x8da hrizokole so v Izraelu, Demokrati\xc4\x8dni republiki Kongo, \xc4\x8cilu, Cornwallu (Anglija) ter Arizoni, Utahu, Novi Mehiki in Pensilvaniji v ZDA._NEWLINE_V Sloveniji so hrizokolo na\xc5\xa1li pri Rem\xc5\xa1niku na Kozjaku.\n_START_SECTION_\nUporaba\n_START_PARAGRAPH_\nHrizokola se uporablja predvsem kot okrasni kamen.'